Diari Oficial de la Generalitat Valenciana


Sumari del DOGV 1036, del 04-04-1989 (1989/800993)

ORDRE de 9 de març de 1989, de la Conselleria de Sanitat i Consum, per la qual es delimiten les funcions de la Unitat de Seguiment i Control del Servei Valencià de Salut.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1989/03/09/(1)/dof/vci/html**

### Dades del document

Número de DOGV
:   1036

Data del DOGV
:   04-04-1989

Secció del DOGV
:   DISPOSICIONS GENERALS

Número del document
:   1989/800993


Data del document
:   09-03-1989

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

Ordre de 9 de març de 1989, de la Conselleria de Sanitat i Consum, per la qual es delimiten les funcions de la Unitat de Seguiment i Control del Servei Valencià de Salut.  
L'article primer, apartat dos, número 5 del Decret 46/1988, de 12 d'abril, del Consell de la Generalitat Valenciana, pel qual s'aprova el Reglament d'Organització i Funcionament del Servei Valencià de Salut, estableix, com a competència exclusiva de la Conselleria de Sanitat i Consum, la inspecció del Servei Valencià de Salut a través d'una Unitat específica de la Conselleria, sota la coordinació de la Inspecció General de Serveis, amb les funcions d'efectuar el seguiment i el control de tots els programes, els serveis i les activitats, tant administratius com sanitaris, exercits per l?Organisme.  
D'altra banda, l'article nové, apartat 1, del Decret 159/1987, de 21 de setembre, del Consell de la Generalitat Valenciana pel qual s'aprova el Reglament Orgànic i Funcional de la Conselleria de Sanitat i Consum, atribueix la inspecció dels Centres i Organismes dependents de la Conselleria al seu Secretari General.  
Resulta necessari, per tant, efectuar el desplegament de l?esmentada Unitat, establir la seua estructura bàsica i definir les funcions que pel que fa al Servei Valencià de Salut li atribueix el seu Reglament d'organització i funcionament.  
En atenció d'aquests motius, i exercint les funcions que m'atribueix l'article 35, apartat e) de la Llei 5/1983, de 30 de desembre, de Govern Valencià, havent estat emesos informes favorables de les Conselleries d'Economia i Hisenda i d'Administració Pública, segons que estableix la Disposició Final Primera del Decret 436/1988, del Consell de la Generalitat Valenciana.  
ORDENE:  
Article primer  
La Unitat de Seguiment i Control del Servei Valencià de Salut, adscrita a la Secretaria General de la Conselleria de Sanitat i Consum, actuarà sota la coordinació de la Inspecció General de Serveis de la Generalitat Valenciana desplegant les següents funcions pel que fa al Servei Valencià de Salut:  
a) Efectuar el seguiment i control de l?organització i el funcionament administratiu i sanitari de tots els Serveis, Centres i Dependències de l?Organisme i Hospitals privats vinculats.  
b) Dur a cap les investigacions i informacions prèvies necessàries, de les actuacions de les quals es poguessen derivar responsabilitats individuals en el desplegament del procediment administratiu, així com qualsevol irregularitat que es produís en el funcionament general dels serveis sanitaris i en les activitats d'atenció als usuaris.  
c) Proposar a l?òrgan competent la incoació d'expedients disciplinaris quan de les investigacions i informacions prèvies realitzades es presumís una infracció de qualsevol tipus.  
d) Elaborar informes on es diagnostiquen i analitzen les causes que motiven els recursos, les queixes i les reclamacions que s'hagen pogut produir.  
e) Comprovar l'acompliment en la pràctica dels plans d'actuació dictats pels òrgans competents, verificant els resultats obtinguts i les desviacions que se n'hagen pogut produir.  
f) Proposar mitjançant la Secretaria General de la Conselleria les modificacions que es consideren oportunes en l?estructura i en el funcionament dels serveis com a conseqüència del control efectuat.  
g) La direcció, l?impuls i la supervisió de l'activitat inspectora sanitària que internament realitzarà el Servei Valencià de Salut.  
h) Qualssevol altres que expressament li encomane el Conseller o el Secretari General de la Conselleria.  
Tot això sens perjudici que el Conseller o el Secretari General de la Conselleria atribuesquen, amb caràcter permanent o per a afers concrets, determinades funcions de fiscalització a altres unitats de la Secretaria General.  
Article segon  
Per a l?exercici de les funcions relacionades a l'article anterior, la Unitat de Seguiment i Control del Servei Valencià de Salut tindrà les següents facultats:  
a) Convocar a reunions de treball o informatives càrrecs de nivell directiu i la resta de personal del Servei Valencià de Salut, a través del Secretari General de la Conselleria.  
b) Visitar tots els Departaments, Serveis i Centres dependents del Servei Valencià de Salut.  
c) Procurar tots els informes, documents i antecedents que estime necessaris per al desplegament de la seua activitat.  
Per al millor acompliment de tals funcions, els distints càrrecs directius i la resta del personal del Servei Valencià de Salut hauran de prestar tota l'ajuda i cooperació que els siga requerida per part dels membres de la Unitat amb funcions de seguiment i control, posant fins i tot a llur disposició els mitjans personals i materials necessaris.  
Qualsevol responsable d'unitat del Servei Valencià de Salut o de la Conselleria de Sanitat i Consum amb funcions ordinàries de vigilància i fiscalització comunicarà a la Unitat de Seguiment i Control els fets que es jutgen han de ser objecte d'inspecció, sens perjudici de la informació que en tals casos calga donar a la Inspecció General de Serveis de la Generalitat.  
DISPOSICIO FINAL  
Aquesta Ordre entrarà en vigor el mateix dia de la publicació en el Diari Oficial de la Generalitat Valenciana.  
València, 9 de març de 1989.  
El Conseller de Sanitat i Consum,   
JOAQUIN COLOMER SALA


Còpia Permalink ELI